(कविता)
हे चान ! अहाँ धन्य छी ।
 हमर मृत्यु पर प्रशन्न छी ।
 अहँक हृदयहीनता सँ, हऽम अवसन्न छी ।
 हे चान ! अहाँ धन्य छी । ।
 जिनगी भरि रटलहुँ हम, अऽहीं केर नाम ।
 मनमे अऽहींक छवि, बसल अभिराम ।
 की हम कहू , अहाँ पाथर अनमन्न छी ।
 हे चान ! अहाँ धन्य छी । ।
 अहीं हमर इच्छा, अहीं हमर काम ।
 अहीं हमर काया, अहीं हमर प्राण ।
 हम तऽ अहाँक, छद्म रूप देखि सन्न छी ।
 हे चान ! अहाँ धन्य छी । ।
 अहीं केर वियोगेँ, हम त्यागै छी प्राण ।
 अहँक ठोर निष्ठुर, छिड़ियाबै मुस्कान ।
 सोचि रहल छी, अपनेँ पाथर प्रणम्य छी ।
 हे चान ! अहाँ धन्य छी । ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे प्रकाशित । 